Para outras páxinas con títulos homónimos véxase: Fariña (homónimos).

Rías Baixas.
***Fariña*** é un libro escrito polo xornalista Nacho Carretero, publicado en setembro de 2015 pola editorial Libros del K.O. Até marzo de 2018 vendera 30 000 exemplares en 10 edicións. Nese mes ordenouse o cesamento da súa comercialización. A partir do libro fíxose unha serie de televisión tamén co nome de *Fariña*, amais dunha novela gráfica debuxada por Luís Bustos e unha obra de teatro dirixida por Tito Asorey. Foi traducido ao galego e ao portugués.

Descrición
----------

Fariña é o nome co que se coñece coloquialmente a cocaína e por extensión tódalas drogas en po en Galiza. O libro está estruturado en doce capítulos, e narra o narcotráfico en Galiza, desde os comezos do contrabando na costa da Morte e A Raia até a actualidade, con especial atención á década de 1980, cando do contrabando de tabaco se pasou ao tráfico de haxix e cocaína nas rías Baixas.

Causas legais
-------------

O exalcalde do Grove Alfredo Bea Gondar denunciou en xaneiro de 2016 o autor e a editorial acusándoos de inxurias e calumnias, e pediu a aplicación do artigo 738.1 da Lei de Procesamento Civil. A xuíza Alejandra Fontana do xulgado de instrución número 7 de Collado Villalba ordenou o 5 de marzo de 2018 o secuestro do libro *Fariña*, tamén en soporte dixital, despois de facer un depósito de 10 mil euros o demandante. O exalcalde do Grove aparece citado en tres liñas do libro. O 22 de xuño de 2018 a Audiencia Provincial de Madrid levantou o secuestro do libro. En xullo foi rexeitada a acusación, e Bea Gondar foi condenado a pagar os custos do xuízo. O autor foi absolto ao considerar finalmente a xuíza que o contido do libro era veraz, froito dunha "importante labor de investigación", e que non se vulnerara o dereito á honra do exalcalde.

Entrementres, o Gremio de Librerías de Madrid puxo unha ferramenta dixital que permitía ler *Fariña* a través da obra *Don Quixote*, mais o 23 de marzo o xulgado 7 de Collado-Villalba ordenou o peche da páxina web.

En xuño de 2020 Bea Gondar foi condenado a indemnizar a Nacho Carretero con máis de 3000 € e á editorial do libro con máis de 13000 €, polos danos e perdas ocasionados polo secuestro xudicial do libro.

Edicións
--------

O libro foi editado en capa branda con lapelas, cunha faixa despregable con mapas, diagramas e citas. A portada, deseñada por Artur Galocha, representa un fardo de cocaína aberto. Ao final do texto inclúe mapas coa distribución dos clans, un índice onomástico de persoas, clans e operacións, bibliografía e agradecementos. No inicio inclúe unha cita de Dwight D. Eisenhower sobre a liberación de Auschwitz:

> 
> 
> Graven todo. Nalgún momento algún bastardo levantarase e dirá que isto nunca sucedeu.
> 
> 

A obra foi traducida ao galego por Xosé Manuel Moo Pedrosa, e publicada por Edicións Xerais de Galicia. Na portada emprega a imaxe dos personaxes da serie de televisión, cunha foto de Jaime Olmedo. Non obstante, a edición non chegou a ser distribuída ata finais de xuño, cando Xerais anunciou a posta á venda da edición en galego despois da autorización xudicial. O texto foi tamén traducido ao portugués e publicado pola editorial Desassossego en xuño de 2018.

Notas
-----

1. ↑  "«Fariña. A novela gráfica», de Luís Bustos. Unha obra áxil, fermosa e directa que nos mergulla na Galicia do contrabando". *Edicións Xerais de Galicia*. 19 de novembro de 2019. Arquivado dende o orixinal o 29 de maio de 2020.
2. ↑  "Fariña". *Fariña. O espectáculo teatral*.
3. ↑  "La juez ejecuta el secuestro de ‘Fariña’, el libro sobre los ‘narcos’ gallegos", *El País*, 5 de marzo de 2018 *(en castelán)*.
4. ↑  "La justicia levanta el secuestro del libro ‘Fariña’", *La Vanguardia*, 22 de xuño de 2018 *(en castelán)*
5. ↑  "A xuíza desestima a demanda sobre 'Fariña' e condena a pagar as custas ao ex-alcalde do Grove".
6. 1 2  "Condenan al exalcalde de O Grove a indemnizar al autor y al editor de 'Fariña' por el secuestro del libro" (en castelán). 8 de xuño de 2020. Consultado o 8 de xuño de 2020.
7. ↑  "Un juez ordena eliminar una herramienta digital que permite leer «Fariña»". *La Voz de Galicia* (en castelán). 27 de marzo de 2018.
8. ↑  "Vouvos contar como foi o proceso de creación da capa de #Fariña", fío de chíos de Artur Galocha en Twitter, 4 de marzo de 2018.
9. ↑  "'Fariña', o 'best seller' sobre o narcotráfico, en galego" Arquivado 06 de marzo de 2018 en Wayback Machine. *Sermos Galiza*, 15 de xaneiro de 2018.
10. ↑  "A vindeira semana, 'Fariña' en galego" Arquivado 23 de xuño de 2018 en Wayback Machine. *Sermos Galiza*, 22 de xuño de 2018.
11. ↑  *Farinha*, ficha do libro na web da editorial *(en portugués)*.

Véxase tamén
------------

### Outros artigos

* Efecto Streisand
* *Narcos*
* *Todo é silencio*

### Ligazóns externas

* Estévez, A. (23/1/2016). "Lecturas desde O Alcouce: 'Fariña'". *Pontevedra Viva*.